b'\n_START_ARTICLE_\nLietuvos cukrinis\n_START_PARAGRAPH_\nLietuvos cukrinis \xe2\x80\x93 sena lietuvi\xc5\xa1ka rudenin\xc4\x97 obel\xc5\xb3 (lot. Malus domestica) veisl\xc4\x97.\n_START_SECTION_\nApra\xc5\xa1ymas\n_START_PARAGRAPH_\nSinoniminiai vardai: Baltasis saldusis, Geltonasis saldusis. Gana daug \xc5\xa1ios veisl\xc4\x97s obuoli\xc5\xb3 XIX a. pab.\xe2\x80\x93XX a. pr. buvo parduodama Juodojo med\xc5\xbeio pavadinimu Sankt Peterburgo turguose. Pirm\xc4\x85 kart\xc4\x85 aptik\xc4\x99s veisl\xc4\x99 savo giminai\xc4\x8di\xc5\xb3 sode, prof. Adomas Hrebnickis j\xc4\x85 apra\xc5\xa1\xc4\x97 savo sudarytame \xe2\x80\x9eVaisi\xc5\xb3 atlase\xe2\x80\x9c (rus. \xe2\x80\x9e\xd0\x90\xd1\x82\xd0\xbb\xd0\xb0\xd1\x81 \xd0\xbf\xd0\xbb\xd0\xbe\xd0\xb4\xd0\xbe\xd0\xb2\xe2\x80\x9c), 1906\xc2\xa0m. _NEWLINE_Vaisiai vidutinio dyd\xc5\xbeio, skirting\xc5\xb3 form\xc5\xb3 \xe2\x80\x93 apval\xc5\xabs arba kiek suploti. Plona odel\xc4\x97 yra mati\xc5\xa1kai geltona su \xc5\xa1velniu raudoniu. Mink\xc5\xa1timas baltas, sultingas, smulkiagr\xc5\xabdis. Subr\xc4\x99sta rugs\xc4\x97jo pabaigoje. Saugykloje obuoliai i\xc5\xa1silaiko iki dviej\xc5\xb3 savai\xc4\x8di\xc5\xb3._NEWLINE_Lietuvoje i\xc5\xa1liko tik labai nedaug \xc5\xa1ios veisl\xc4\x97s obel\xc5\xb3, daugiausiai senuose dvaruose. Lenkijoje auga atkurtuose istoriniuose soduose.'